b'\n_START_ARTICLE_\nEgipto turizmas\n_START_PARAGRAPH_\nTurizmas yra svarbi Egipto ekonomikos \xc5\xa1aka. Egiptas turistus traukia savo kult\xc5\xabriniu paveldu, kur\xc4\xaf paliko Senov\xc4\x97s Egipto, rom\xc4\x97n\xc5\xb3, helenistin\xc4\x97 ir islamo civilizacijos. U\xc5\xbesienio turistai taip pat gausiai lankosi kurortuose Sinajaus pusiasalio pietuose ir vakarin\xc4\x97je Raudonosios j\xc5\xabros pakrant\xc4\x97je, kurie \xc5\xbeym\xc5\xabs savo maloniu klimatu, papl\xc5\xabdimiais ir koraliniais rifais._NEWLINE_Pagrindin\xc4\x97s turist\xc5\xb3 lankomos Egipto \xc4\xaf\xc5\xbeymyb\xc4\x97s yra t\xc5\xabkstantme\xc4\x8di\xc5\xb3 senumo monumentai, kuriais garsus Nilo sl\xc4\x97nis. Svarbiausi j\xc5\xb3 yra piramid\xc4\x97s ir Didysis Gizos sfinksas, Abu Simbelo \xc5\xa1ventyklos pie\xc4\x8diau Asuano bei Karnako \xc5\xa1ventyklos kompleksas, taip pat Karali\xc5\xb3 sl\xc4\x97nis netoli Luksoro. Kaire yra garsus Kairo muziejus ir Muhamedo Ali Pa\xc5\xa1os me\xc4\x8det\xc4\x97.\n_START_SECTION_\nIstorija\n_START_PARAGRAPH_\n1951\xc2\xa0m. Egipte apsilank\xc4\x97 100 000 turist\xc5\xb3. Kaip svarbi \xc5\xabkio \xc5\xa1aka turizmas prad\xc4\x97jo vystytis nuo 1975\xc2\xa0m., kai Egiptas supaprastino viz\xc5\xb3 re\xc5\xbeim\xc4\x85 su beveik visomis Europos ir \xc5\xa0iaur\xc4\x97s Amerikos \xc5\xa1alimis ir atidar\xc4\x97 ambasadas naujose valstyb\xc4\x97s, pvz., Austrijoje, Nyderlanduose, Danijoje ir Suomijoje. 1976\xc2\xa0m. turizmas buvo \xc4\xaftrauktas \xc4\xaf vyriausyb\xc4\x97s penkme\xc4\x8dio plan\xc4\x85, 12 proc. biud\xc5\xbeeto buvo numatyta atnaujinti valstybiniams vie\xc5\xa1bu\xc4\x8diams, teikti paskolas privatiems vie\xc5\xa1bu\xc4\x8diams, gerinti infrastrukt\xc5\xabrai (\xc4\xafskaitant kelius, gele\xc5\xbeinkelius ir oro susisiekim\xc4\x85) svarbiausiuose turizmo centruose pakrant\xc4\x97se. 1979\xc2\xa0m. buvo pasitelkti turizmo ekspertai ir specialistai i\xc5\xa1 Turkijos, atidaryti keli nauji koled\xc5\xbeai svetingumo ir turizmo vadybos specialistams ruo\xc5\xa1ti. Turist\xc5\xb3 srautas i\xc5\xa1augo iki 1,8 mln. 1981\xc2\xa0m. ir 5,5 mln. 2000\xc2\xa0m. Neigiam\xc4\x85 poveik\xc4\xaf turizmo raidai dar\xc4\x97 terorizmas. 1997 m. Luksoro \xc5\xbeudyn\xc4\x97se buvo nu\xc5\xbeudyti 58 turistai i\xc5\xa1 u\xc5\xbesienio. Turizmo sektorius nukent\xc4\x97jo ir po rugs\xc4\x97jo 11 d. atak\xc5\xb3 2011 m., sprogdinim\xc5\xb3 Sinajuje 2004 m., 2005 m. teroristini\xc5\xb3 atak\xc5\xb3 Kaire ir \xc5\xa0arm el \xc5\xa0eiche bei sprogdinimo Dahabe 2006 m. Teroristai siek\xc4\x97 kovoti su Mubarako re\xc5\xbeimu ir r\xc4\x97m\xc4\x97si radikalia islami\xc5\xa1ka ideologija, pagal kuri\xc4\x85 antpuoliai prie\xc5\xa1 u\xc5\xbesienie\xc4\x8dius ne musulmonus yra sveikintini._NEWLINE_Daugiausia turist\xc5\xb3 Egipte apsilank\xc4\x97 2010\xc2\xa0m.\xc2\xa0\xe2\x80\x93 14,7 mln. 2010\xc2\xa0m. gauta ir daugiausia pajam\xc5\xb3 i\xc5\xa1 turizmo\xc2\xa0\xe2\x80\x93 12,5 mlrd.$. Turizmo sektoriuje tiesiogiai ir netiesiogiai dirbo 3,7 mln. gyventoj\xc5\xb3, t. y. 15,5% vis\xc5\xb3 dirban\xc4\x8di\xc5\xb3j\xc5\xb3._NEWLINE_Po Egipto revoliucijos 2011 m. turizmas sumenko. D\xc4\x97l neramum\xc5\xb3 \xc5\xa1alyje u\xc5\xbesienio turist\xc5\xb3 skai\xc4\x8dius 2011 m. suma\xc5\xbe\xc4\x97jo apie 37%, i\xc5\xa1 viso 2011 m. Egipte apsilank\xc4\x97 9 mln. turist\xc5\xb3. Tai neigimai paveik\xc4\x97 visas sritis nuo apgyvendinimo iki automobili\xc5\xb3 nuomos, oro transporto, sveikatinimo paslaug\xc5\xb3 ir turist\xc5\xb3 pramog\xc5\xb3 industrijos. Turizmo operatoriai siekdami susigr\xc4\x85\xc5\xbeinti turistus \xc4\xafved\xc4\x97 dideles nuolaidas, \xc5\xbeemos kainos i\xc5\xa1liko ir 2012 m. prad\xc5\xbeioje. 2013 m. Egipte apsilank\xc4\x97 9,5 mln. turist\xc5\xb3, o pajamos i\xc5\xa1 turizmo krito iki 5,9 mlrd. $_NEWLINE_2014\xc2\xa0m. pirmoje pus\xc4\x97je turist\xc5\xb3 skai\xc4\x8dius ir pajamos i\xc5\xa1 turizmo lyginant su tuo pa\xc4\x8diu laikotarpiu 2013\xc2\xa0m. suma\xc5\xbe\xc4\x97jo dar 25\xc2\xa0%. Labiausiai suma\xc5\xbe\xc4\x97jo turist\xc5\xb3 did\xc5\xbeiuosiuose Egipto miestuose - Kaire, Aleksandrijoje, taip pat Luksore. Po kovotoj\xc5\xb3 i\xc5\xa1puoli\xc5\xb3 Sinajaus pusiasalyje keletas Europos \xc5\xa1ali\xc5\xb3, tarp j\xc5\xb3 ir Lietuva, d\xc4\x97l nestabilios politin\xc4\x97s ir saugumo pad\xc4\x97ties nerekomendavo vykti \xc4\xaf did\xc5\xbeiuosius Egipto miestus, Nilo delt\xc4\x85 ir Sinajaus kurortus (\xc4\xafskaitant \xc5\xa0arm el \xc5\xa0eich\xc4\x85). Po 2014 m. gegu\xc5\xbe\xc4\x97s m\xc4\x97n. vykusi\xc5\xb3 prezidento rinkim\xc5\xb3 politin\xc4\x97 ir saugumo situacija stabilizavosi. \xc5\xa0iuo metu Lietuvos URM rekomendacijos yra su\xc5\xa1velnintos ir nerekomenduojama vykti tik \xc4\xaf did\xc5\xbeiuosius miestus, Nilo delt\xc4\x85, Vakar\xc5\xb3 dykum\xc4\x85 ir \xc5\xa0iaur\xc4\x97s Sinajaus provincij\xc4\x85, tuo tarpu vykstantiems \xc4\xaf Raudonosios j\xc5\xabros kurortus patariama b\xc5\xabti atsargiais. Pana\xc5\xa1iai rekomendacijas keliautojams su\xc5\xa1velnino ir kitos \xc5\xa1alys, tarp j\xc5\xb3 ir Jungtin\xc4\x97 Karalyst\xc4\x97, Belgija, Vokietija ir Italija. D\xc4\x97l to nuo 2014 m. antrosios pus\xc4\x97s turizmo sektorius Egipte prad\xc4\x97jo atsigauti, padaug\xc4\x97jo turist\xc5\xb3 ir labiausiai nuo kriz\xc4\x97s nukent\xc4\x97jusiame Kaire.\n_START_SECTION_\nVizos\n_START_PARAGRAPH_\nU\xc5\xbesienie\xc4\x8diai, i\xc5\xa1skyrus keli\xc5\xb3 Vidurio Ryt\xc5\xb3 valstybi\xc5\xb3 pilie\xc4\x8dius, keliaudami turi tur\xc4\x97ti pasus ir vizas. Vykstantiems per \xc5\xa1al\xc4\xaf tranzitu, l\xc4\x97ktuvu ar laivu, viz\xc5\xb3 nereikia. Afrikos \xc5\xa1ali\xc5\xb3 pilie\xc4\x8diai turi pateikti pa\xc5\xbeymas d\xc4\x97l skiep\xc5\xb3 nuo choleros ir geltonojo drugio. Nuo 2015 m. gegu\xc5\xbe\xc4\x97s 15 d. u\xc5\xbesienio pilie\xc4\x8diai nebegal\xc4\x97s gauti viz\xc5\xb3 atvyk\xc4\x99 \xc4\xaf \xc5\xa1al\xc4\xaf oro uostuose.\n_START_SECTION_\nOro uostai\n_START_PARAGRAPH_\nEgipte yra devyni tarptautiniai oro uostai, kurie aptarnauja visus did\xc5\xbeiuosius \xc5\xa1alies miestus. \xc4\xae \xc5\xa1iaur\xc4\x97s rytus nuo Kairo yra pagrindinis Egipto oro uostas\xc2\xa0\xe2\x80\x93 Tarptautinis Kairo oro uostas. Trys oro uosto terminalai priima l\xc4\x97ktuvus i\xc5\xa1 vis\xc5\xb3 did\xc5\xbei\xc5\xb3j\xc5\xb3 pasaulio miest\xc5\xb3 \xc5\xa0iaur\xc4\x97s Amerikoje, Europoje, Azijoje ir Afrikoje. Kair\xc4\x85 i\xc5\xa1 oro uosto galima pasiekti autobusu, taip pat u\xc5\xbe proting\xc4\x85 kain\xc4\x85 \xc4\xaf miest\xc4\x85 ir jo vie\xc5\xa1bu\xc4\x8dius ve\xc5\xbea taksi._NEWLINE_Centriniame Egipte esantis Luksoro oro uostas aptarnauja Nilo sl\xc4\x97n\xc4\xaf ir yra patogus tiems, kurie lanko turist\xc5\xb3 m\xc4\x97giamas vietoves regione. \xc4\xae \xc5\xa1\xc4\xaf oro uost\xc4\x85 skraido l\xc4\x97ktuvai i\xc5\xa1 Jungtin\xc4\x97s Karalyst\xc4\x97s, Vokietijos, Rusijos, Pranc\xc5\xabzijos, Italijos ir Turkijos. Du atnaujinti terminalai aptarnauja tarptautinius ir vietinius skryd\xc5\xbeius, jame veikia keli Egipto ve\xc5\xbe\xc4\x97jai, \xc4\xafskaitant Air Cairo ir Egypt Air. Oro uostas yra netoli miesto centro, j\xc4\xaf pasiekti galima reisiniais autobusais ir taksi._NEWLINE_Tarptautiniai oro uostai taip pat yra \xc5\xa1alia Raudonosios j\xc5\xabros pakrant\xc4\x97s kurort\xc5\xb3 Hurgados, \xc5\xa0arm el \xc5\xa0eicho, Tabos, Marsa Alamo.\n_START_SECTION_\nGele\xc5\xbeinkelis\n_START_PARAGRAPH_\nEgipto gele\xc5\xbeinkeliai sudaro keleivinio transporto Egipte pagrind\xc4\x85 ir perve\xc5\xbea 800 mln. keleivi\xc5\xb3 per metus. Traukiniai su oro kondicionavimu paprastai turi pirmos ir antros klas\xc4\x97s vietas, o nekondicionuojami antros ir tre\xc4\x8dios klas\xc4\x97s vietas. Did\xc5\xbeioji gele\xc5\xbeinkeli\xc5\xb3 tinklo dalis jungia tankiai gyvenamas Nilo deltos vietoves su Kairu ir Aleksandrija._NEWLINE_Aleksandrijos-Kairo-Luksoro-Asuano linija kasdien \xc4\xaf abi puses va\xc5\xbeiuoja kondicionuojami miegamieji traukiniai. \xc5\xa0i linija ypa\xc4\x8d patraukli turistams, nes jie gali praleisti nakt\xc4\xaf traukinyje, kol jis va\xc5\xbeiuoja nuo Kairo iki Luksoro. Prabangus ekspresas taip pat jungia Kair\xc4\x85 su Mersa Matruhu va\xc5\xbeiuojant link Libijos sienos.\n_START_SECTION_\nValiuta\n_START_PARAGRAPH_\nEgipto valiuta yra Egipto svaras, paprastai trumpinamas kaip EGP, LE arba L.E. Viena \xc5\xa1imtoji svaro yra piastra. Egipto sve\xc4\x8diams n\xc4\x97ra ribojamas atsive\xc5\xbeamas valiutos kiekis, ta\xc4\x8diau perve\xc5\xbeamos Egipto valiutos kiekis netur\xc4\x97t\xc5\xb3 vir\xc5\xa1yti 5000 Egipto svar\xc5\xb3.'